Vetrák, Milan, poslanec NR SR (2021-12-07):
Vážené kolegyne, vážení kolegovia, oblasť cestovného ruchu je jednou z oblastí, ktoré sú najviac postihnuté pandémiou a krízovou situáciou, a preto vítam snahu ministerstva dopravy a pána ministra, aby, alebo vymyslieť čo najlepšiu schému pomoci, ktorú je možné na prekonanie ťažkého obdobia, ktoré je aj v oblasti cestovného ruchu počas pandémie. Tí, ktorí sa o túto oblasť viacej zaujímate, viete, že v oblasti cestovného ruchu pôsobia aj organizácie cestovného ruchu, ktoré si zriadili či už župy, alebo mestá. Aj napríklad ja ako Bratislavčan, aj v Bratislave je jedna takáto organizácia BTB, Bratislava Tourist Board, ale po celom Slovensku sú takéto organizácie, ktoré pod vplyvom alebo vplyvom pandémie majú ťažkú situáciu najmä z dôvodu, že ich zdroje financovania nie sú naviazané len na dotáciu zo strany štátu, ale sú naviazané aj na členské príspevky, ktoré im poskytujú ich členovia. A týmito členmi sú buď samotné obce, alebo mestá, alebo mestá, alebo župy, ale sú aj podnikateľské subjekty v oblasti cestovného ruchu. No a je teda prirodzené, že, keďže cestovný ruch je výrazne obmedzený počas pandémie, že aj objem a suma tých členských príspevkov, ktorú títo členovia jednotlivým organizáciám cestovného ruchu poskytujú, je výrazne nižšia, ako keby to bolo mimo obdobia pandémie. No a tak sme aj spolu s ministerstvom viacerí poslanci premýšľali, že ako z tejto situácie nejakým spôsobom vyjsť a nájsť riešenie. Uvažovalo sa nad rôznymi spôsobmi pomoci, okrem iného napríklad aj nad tým, aby bolo možné časť dotácie zo strany štátu poskytnúť na mzdy tých zamestnancov, ale túto myšlienku sme nakoniec zavrhli kvôli tomu, že by sa potenciálne dala aj obchádzať určitým spôsobom a nemuselo by to nakoniec pomôcť podpore cestovného ruchu. Ale keď sme diskutovali o tom, že by časť tej dotácie zo strany štátu mohla byť poskytnutá na prevádzkové náklady týchto organizácií cestovného ruchu, tak táto cesta sa nám zdala už schodnejšia, že energie a ďalšie prevádzkové náklady, ktoré sú nevyhnutné na to, aby bol udržaný chod týchto organizácií. No a to, samozrejme, nepriamo vie potom pomôcť aj tomu, že nebudú musieť prepúšťať zamestnancov, že vôbec budú môcť fungovať aj počas pandémie. No a keďže táto diskusia nakoniec bola úspešná, tak sme sa rozhodli s pánom poslancom Milošom Svrčekom, že predložíme tento pozmeňujúci návrh. Sú pod ním podpísaní predovšetkým poslanci za hnutie OĽANO a SME RODINA, ale verím tomu, že keby som takto prešiel sálou a spýtal sa vás, či by ste podporili ten pozmeňovák aj zo strany opozície, tak verím tomu, že aj vaše podpisy by pod ním boli, pretože naozaj tento krátky pozmeňujúci návrh je o pomoci organizáciám cestovného ruchu. A myslím, že pomôcť nejakým spôsobom sme všetci, najmä tým, ktorí počas krízy a pandémie najviac trpia. Čiže ja si dovolím na záver predniesť tento pozmeňujúci návrh. To odôvodnenie som už povedal tak voľne v tej diskusii, ktorá tomuto prečítaniu predchádzala, čiže sa sústredím už len a prečítanie samotného pozmeňujúceho návrhu. Ide o pozmeňujúci a doplňujúci návrh poslancov NR SR Milana Vetráka a Milana Svrčeka k vládnemu návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov. Je to tlač 803. Vládny návrh zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov, sa mení a dopĺňa takto: V čl. I sa doterajší text označuje ako bod 1 a vkladá sa bod 2, ktorý znie: „2. Za § 31e sa vkladá § 31f, ktorý znie: „§ 31f Prechodné ustanovenie V kalendárnych rokoch 2022 a 2023 možno poskytnutú dotáciu použiť nad rámec obmedzení ustanovených v § 30 ods. 3 písm. a) aj na prevádzkové náklady žiadateľa o dotáciu zo štátneho rozpočtu, okrem nákladov na mzdy, v rozsahu do 15 % poskytnutej dotácie v príslušnom roku.“.“ To je znenie celého toho pozmeňováku. Odôvodnenie som vám uviedol a, samozrejme, ak sú nejaké nejasnosti okolo toho, tak ešte raz odpoviem v odpovedi na faktické poznámky. Ďakujem vám pekne.